Pensioenkaping -Dirk Hermann - Solidariteit WêreldSolidariteit Wêreld
Tuis › Nuuskantoor › Pensioenkaping -Dirk Hermann
Ons lede se mandaat is duidelik. Beskerm ons pensioenfondse. Dit is die regte ding om vir die werkers te doen.
Dit is nie die werkers se verantwoordelikheid om bankrot staatsinstellings te befonds nie. Pensioenkaping kan nie die skade wat deur staatskaping berokken is, herstel nie.
‘n Groot fout kan nie deur ‘n groot fout reggestel word nie.
Solidariteit het regstappe begin doen om die kaping van staatsamptenare se pensioene te keer. In ‘n brief aan die staatsdienspensioenfonds (GEPF) en die Openbare Beleggingskorporasie (OBK) eis Solidariteit se regspan dat die trustees en die raad van hierdie instellings nie die opspraakwekkende plan om Eskom vanuit die GEPF te finansier, aanvaar nie.
Indien Solidariteit nie so ‘n waarborg ontvang nie, of as ‘n besluit geneem word om die kontroversiële Eskom-plan te implementeer, sal Solidariteit verdere regstappe doen wat dringende regsondersteuning kan insluit.
Solidariteit roep verder in die brief die trustees op om hulle fidusiêre verpligtinge na te kom.
Solidariteit wys ook daarop dat individuele trustees en raadslede persoonlik aanspreeklik gehou sal word vir enige skade as hulle nie hul fidusiêre verpligtinge eer nie.
Die mandaat van die GEPF en die OBK is om in die belang van die kliënt op te tree. Die raadslede en die trustees mag nie deur politieke ooreenkomste of ander mandate beïnvloed word nie. As enige ander doel behalwe die beste opbrengs op belegging vir die pensioenfondslid nagestreef word, sal dit onwettig wees.
As president Cyril Ramaphosa so ʼn aankondiging in sy staatsrede maak, sal dit onbehoorlike beïnvloeding op die mandaat van die GEPF en die OBK beteken. ʼn Politieke geweer teen die koppe van die GEPF en die OBK sal beteken dat die besluit nie vrywillig is nie; dit sal afgedwing word.
Volgens Solidariteit se brief val enige stap of aksie om werknemers se pensioene te gebruik om Eskom of enige ander staatsinstelling te red buite die mandaat van die GEPF en die OBK, en dit sal kontrakbreuk wees ten opsigte van die ooreenkoms wat met lede van die fonds gesluit is.
ʼn Belegging in ʼn totaal insolvente besigheid kan op geen wyse in die belang van die pensioenfondslid wees nie.
Die trustees se mandaat is nie om die land se belangrike sosio-ekonomiese uitdagings die hoof te bied nie. Dit is ook nie hulle taak om ekonomiese groei te stimuleer om moontlike sekondêre voordele vir pensioenfondslede te skep nie. Hulle mandaat is om toe te sien dat daar ʼn primêre voordeel is.
Solidariteit is bewus daarvan dat verskeie ander vakbonde ook die omstrede pensioenplan teenstaan. Ons sal elke aksie teen dié plan waarmee ander vakbonde vorendag kom, ondersteun. Ons moet hierdie plan vanuit soveel as moontlik hoeke aanval.
Solidariteit het ook in sy begroting voorsiening gemaak vir genoegsame fondse vir veldtogte en regstappe indien die regering sou voortgaan met enige ander stappe om pensioenfondse te gebruik om ander sukkelende staatsondernemings te help met hulle finansies. Ons tree dus nie net op in die belang van regeringsamptenare nie, maar ook in die belang van almal wat aan ’n pensioenfonds behoort.
Ons kondig vandag ook ’n veldtog aan om duisende Suid-Afrikaners te vra vir mandate om die onregmatige gebruik van pensioenfondse teen te staan. Ongeag wie jy is, waar jy werk of watter liggaam jy aan behoort – ons wil namens jou veg om jou pensioen te beskerm.
Die misbruik van werknemers se pensioenfondse soos in die geval, is ’n teen-werknemersbesluit. Werknemers se pensioene is nie staatsgeld nie; dit is hulle eie geld.
Ons moet ’n bedeling van staatsmonopoliekapitaal teenstaan. Gegewe die huidige stand van die regering se finansies, kan werknemers nie staatmaak op die regering se waarborge vir hul pensioengeld nie. Die regering se waarborg is geen waarborg nie. Volgens die regering moet pensioengeld gebruik word om tot die redding te kom van ’n leë staatskas en dan moet die leë staatskas weer op sy beurt ’n waarborg bied om ’n pensioenfonds aan burgers te verskaf. Kan julle die teenstrydigheid en absurditeit hoor?
Eers was dit R85 miljard, nou is dit R250 miljard. Eers gaan dit Eskom wees en later Denel, dan die SAL en die e-tol. Dit begin by die staatspensioenfonds (GEPF) en wat ’n vrywillige bydrae is.
Later sal privaat fondse betrek word en dan sal die betrokkenheid verplig wees. Ons staan nie net hierdie besluit teen nie; ons sal alle gevolge van die besluite wat nog kom, teenstaan.
Ons is gretig om met die regering te ontmoet oor die kwessie van hoe staatsondernemings gefinansier moet word. Dit is ekonomies dwaas en immoreel om mense se aftreegeld sonder hulle toestemming te gebruik.